2022.9.6.
HU
Az Európai Unió Hivatalos Lapja
C 342/289 2022. február 17., csütörtök
14. felhívja az iráni hatóságokat, hogy haladéktalanul helyezzék hatályon kívül a „fiatal népességről és a család védelméről” szóló törvényt, és minden körülmények között biztosítsák a szexuális és reproduktív egészséggel kapcsolatos közellátáshoz – beleértve a biztonságos, legális, ingyenes és magas színvonalú abortuszhoz – való hozzáférést; emlékeztet arra, hogy az abortusz nőktől való megtagadása a nemi alapú erőszak egyik formája, és kínzásnak vagy kegyetlen, embertelen és megalázó bánásmódnak minősülhet; határozottan elítéli az iráni hatóságok azzal való fenyegetését, hogy az abortuszért halálbüntetést fognak kiszabni, és felszólítja különösen az iráni hatóságokat, hogy haladéktalanul helyezzék hatályon kívül ezt a rendelkezést; felhívja az EU-t és a tagállamokat, hogy működjenek együtt az ENSZ-szel a „fiatal népességről és a család védelméről” szóló új törvény, annak a gyermekágyi halálesetekre gyakorolt hatása, valamint az abortuszért kiszabható halálbüntetés alkalmazásával kapcsolatos fejlemények szoros nyomon követésében; 15. kiemeli, hogy az iráni polgárok polgári kezdeményezéseken keresztül következetesen a halálbüntetés eltörlését és az emberi jogi jogvédőkkel, valamint a kisebbségekkel szembeni aránytalan alkalmazásának beszüntetését sürgetik; támogatja az iráni civil társadalmat és az emberi jogok érvényesítése érdekében tett békés erőfeszítéseit; 16. felszólítja Iránt, hogy teljes mértékben működjön együtt az ENSZ Emberi Jogi Tanácsának valamennyi különleges eljárásával, köztük az emberi jogok Iráni Iszlám Köztársaságban fennálló helyzetével foglalkozó ENSZ-különmegbízottal, illetve tegye lehetővé látogatásaikat; 17. sürgeti az EU-t, hogy az Iránnal fennálló kétoldalú kapcsolataiban hívja fel a figyelmet az emberi jogok megsértésére; felhívja a Bizottság alelnökét/az Unió külügyi és biztonságpolitikai főképviselőjét annak biztosítására, hogy az Európai Külügyi Szolgálat az EU és Irán közötti magas szintű párbeszéd keretében továbbra is hívja fel a figyelmet az emberi jogi kérdésekre; újólag megerősíti, hogy az emberi jogok tiszteletben tartása az EU és Irán közötti kapcsolatok fejlesztésének alapvető eleme; 18. üdvözli, hogy a Tanács elfogadta az EU globális emberi jogi szankciórendszerét (az uniós Magnyickij-törvényt), amely fontos eszköz az EU számára az emberi jogok megsértőinek szankcionálására; célzott intézkedések meghozatalára szólít fel az Iránnal szembeni jelenlegi uniós emberi jogi szankciórendszer vagy az EU globális emberi jogi szankciórendszere (az uniós Magnyickij-törvény) alkalmazásával azon iráni tisztviselőkkel szemben, akik súlyos emberi jogi jogsértéseket – köztük kettős és külföldi állampolgárok kivégzését és önkényes fogva tartását Iránban – követtek el, ideértve az újságírókat, emberijog-védőket, politikai másként gondolkodókat és aktivistákat halálra ítélő bírákat is; 19. úgy véli, hogy további célzott szankciókra lesz szükség, amennyiben az iráni hatóságok nem engedik szabadon Dr. Ahmadreza Dzsalalit, amint azt az EU és tagállamai kérik; 20. hangsúlyozza az iráni rezsim destabilizáló szerepét a tágabb régióban, és elítéli, hogy az iráni rezsim számos polgári személy haláláért felelős Szíriában, Jemenben és Irakban; 21. utasítja elnökét, hogy továbbítsa ezt az állásfoglalást a Tanácsnak, a Bizottságnak, a Bizottság alelnökének / az Unió külügyi és biztonságpolitikai főképviselőjének, az ENSZ főtitkárának, az Iráni Iszlám Köztársaság legfőbb vezetőjének és elnökének, valamint az iráni Mádzslesz tagjainak.